<classify> Amzidi kete kidiaba na kutwaa tuzo ya mchezaji bora Afrika ABUJA, Nigeria MSHAMBULIAJI raia wa Tanzania anayehusishwa kujiunga na KRC Genk ya Ubelgiji akitokea TP Mazembe ya Jamhuri ya Kidemokrasia ya Kongo, Mbwana Ally Samatta, ameweka historia ya kuwa Mtanzania ya kwanza kutwaa tuzo ya Mchezaji Bora wa Afrika kwa Wachezaji wa Ndani. Katika tuzo hizo zilizofanyika jana usiku jijini Abuja, Nigeria, Samatta aliwabwaga mlinda mlango wa TP Mazembe, Robert Kidiaba, raia wa Jamhuri ya Kidemokrasia ya Kongo na mshambuliaji raia wa Algeria anayekipiga kwa mkopo Etoile du Sahel ya Tunisa akitokea Al Sadd ya Qatar, Baghdad Boundjah. Samatta ambaye aliambatana na Katibu Mkuu wa Shirikisho la Mpira wa Miguu Tanzania TFF, Selestine Mwesigwa nchini Nigeria, alikua na mchango mkubwa katika klabu yake ya TP Mazembe kutwaa ubingwa wa Klabu Bingwa Afrika mwaka jana. Mshambuliaji huyo wa Taifa Stars aliifungia klabu yake ya TP Mazembe mabao saba sawa na mshambuliaji wa El Merrikh ya Sudan, Bakri Al-Madina, na kuibuka kinara wa mabao. Pierre-Emerick Aubameyang, raia wa Gabon anayekipiga Borussia Dortmund ya Ujerumani alitangazwa Mwanasoka Bora wa Afrika 2015 na kuzima ndoto za kiungo wa Manchester City ya England na raia wa Ivory Coast, Yaya Toure, kutwaa tuzo hiyo kwa mwaka wa tano mfululizo. Nafasi ya tatu katika tuzo ya Mwanasoka Bora Afrika ilimwendea mshambuliaji wa Swansea City ya England raia wa Ghana, Andre Ayew. Washindi wa tuzo mbalimbali za mwaka kwa mabano ni Victor Osimhen chipukizi bora, Herve Renard kocha bora, Bakary Gassama refa bora, Ivory Coast timu bora ya taifa, TP Mazembe klabu bora, Cameroon timu bora ya taifa ya wanawake, Oghenekaro Etebo kipaji cha mwaka na Gaëlle Enganamouit mwanasoka bora wa kike. Mwanasoka Bora Afrika 2015 Pierre-Emerick Aubameyang Gabon 2014 Yaya Toure Ivory Coast 2013 Yaya Toure Ivory Coast 2012 Yaya Toure Ivory Coast 2011 Yaya Toure Ivory Coast 2010 Samuel Etoo Cameroon 2009 Didier Drogba Ivory Coast 2008 Emmanuel Adebayor Togo 2007 Frederic Kanoute Mali 2006 Didier Drogba Ivory Coast 2005 Samuel Etoo Cameroon 2004 Samuel Etoo Cameroon 2003 Samuel Etoo Cameroon 2002 El Hadji Diouf Senegal 2001 El Hadji Diouf Senegal 2000 Patrick Mboma Cameroon 1999 Nwankwo Kanu Nigeria 1998 Mustapha Hadji Morocco 1997 Victor Ikpeba Nigeria 1996 Nwankwo Kanu Nigeria 1995 George Weah Liberia 1994 Emmanuel Amunike Nigerua 1993 Rashid Yekini Nigeria 1992 Abedi Pele Ghana Mwanasoka Bora wa Afrika kwa Wachezaji wa Ndani 2015 Mbwana Samatta Tanzania TP Mazembe 2014 Firmin Ndombe Mubele DR Congo Vita Club 2013 Mohamed Aboutrika Misri Al-Ahly 2012 Mohamed Aboutrika Misri Al-Ahly 2011 Oussama Darragi Tunisia Espérance 2010 Ahmed Hassan Misri Al-Ahly 2009 Tresor Mputu DR Congo TP Mazembe 2008 Mohamed Aboutrika Misri Al-Ahly 2007 Amine Chermiti Tunisia Étoile du Sahel 2006 Mohamed Aboutrika Misri Al-Ahly 2005 Mohamed Barakat Misri Al-Ahly  <topic>: MICHEZO 